示女子
作者：鄭俠
朝代：宋

paragraphs: 吾生鮮兒女，汝次今居首。
柔惠少語言，天性非矯揉。
女生必有適，二親非終守。
既嫁又他州，安能長相就。
幸然汝夫賢，純淑真汝偶。
出門天其夫，禮律其来久。
汝姑吾之妹，姑夫爲汝舅。
事舅如事父，事姑如事母。
三者無所闕，汝則無大咎。
門內有尊親，門外有親友。
歲時或餽助，祭祀合奔走。
一一無間言，乃可逃父醜。
治家在勤儉，臨財戒多取。
誦經味其理，聖心良可究。
即事念慈和，無但勞吻咮。
善看育與蟾，二子吾珠錇。
汝嫁既違鄉，吾遷又遠趣。
東去十八程，西来二十九。
三四千里間，吾視堂猶牖。
人生否與泰，正若夜隨晝。
但當道無虧，不媿載與覆。
憶昨汝初生，時吾心有負。
以爲臣事君，即是子事父。
閨門有危難，誰不在惸疚。
推其愛父心，誰不得前剖。
幸爲男兒身，許國自結綬。
安能冷眼看，終不一開口。
封章重十上，夫豈避鼎斧。
南州雖譴逐，萬死蒙恩宥。
行行出國門，母馬吾徒步。
汝生未三月，正當時褓乳。
雪片落鵝毛，霜簷懸凍溜。
汝母斂汝身，寒風裂雙肘。
驅馳僅逾時，麄糲不敢吐。
殘春到貶所，歲卯俄及丑。
汝時年十二，稍稍近針縷。
是歲真龍躍，重明登九五。
湛恩被遐荒，漸漬到枯朽。
拜命走親庭，便道從海浦。
既見汝姑賢，汝乃吳氏婦。
我乃緣他人，譴斥循其舊。
人皆念再逐，道路或攅皺。
我以臣子心，等視如榮授。
人生無患難，憤勵亦何有。
况兹尋前道，復見迎賢堠。
旬月得相聚，天與幸誠厚。
君命不可緩，病已斯馳驟。
南北出靡常，惟祈各寧壽。
舉足念其身，行幽如白晝。
又當夙夜間，警戒其君子。
神靈依正直，惟仁孝是佑。
書信或往来，知汝無病苦。
爲婦洎爲母，皆不處人後。
定當舉家歡，相慶酌大斗。
勝彼淚滂沱，臨期一杯缶。